text: Afstande.
  I landmåling måles alle afstande i meter. Når en afstand er målt med målebånd, vil afstande aflæses i cm-nøje – dvs. med 2 decimaler. Er afstande derimod målt med en totalstation eller koter målt med et nivelleringsinstrument, er det almindeligt at lave aflæsningen i mm-nøje – dvs. med 3 decimaler.
  Koordinater angives normalt kun med to decimaler uafhængigt af målemetoden. Dette gælder også koter.
  Retninger og vinkler.
  Alle retninger og vinkler måles i nygrader. Der er 400 nygrader i en cirkel, og en ret vinkel er på 100 nygrader. I landmåling kaldes nygrader for gon.
  Vinkler og retninger opgives i decimaltal med 3 decimaler – f.eks. 40,132 gon. Det tredje decimal kaldes milligon. Dvs. tallet kan læses som 40 gon og 132 milligon. Til tider opgives retninger og afstande med 4 decimaler. Denne enhed kaldes sekunder og forkortes cc (i den forbindelse skal man være opmærksom på, at 1 nygrad er lig med 100 minutter, der er lig med 10.000 sekunder). Ovenstående tal kan derfor også læses som 40 gon, 13 minutter og 20 sekunder eller kort og godt som 40 gon og 1320 sekunder.
  Til forskel for traditionen inden for matematik, stiger gonenes værdi med uret.